section_heading: Mladost i početak "posla"
paragraph_text: Pretpostavlja se da je rođen na jugu Francuske u gradiću Bayonne iako su neki tvrdili da je rođen na Hispanioli. Ni jedna tvrdnja nije dokazana. Kada je odrastao sa starijim bratom Pierreom je 1809. doselio u New Orleans i otvorio kovačnicu no ona im je služila samo kao pokriće za nelegalne poslove. Njihova prava aktivnost je bilo krijumčarenje koje je obuhvaćalo trgovinu crnim robljem i prodaju ukradene robe. U obližnjem zaljevu Barataria, južno od New Orleansa, na ušću rijeke Mississippi je tada djelovala banda krijumčara i pirata koji su od vlasti Republike Kolumbije dobivali Gusarska pisma za napade na španjolske brodove. Jean Lafitte se 1810. nametnuo kao vođa bande prepuštajući bratu zakonite poslove. U sljedećih nekoliko godina Laffiteovi pirati su pljačkali diljem Meksičkog zaljeva, usredotočujući se uglavnom na španjolske brodove i brodove trgovaca robljem. Sva opljačkana i prokrijumčarena roba je stizala u Baratariju i odatle je preprodavana trgovcima u New Orleansu.